«በአሉ ለሲዳማ ብሄር ልዩ ትርጉም አለው» አቶ ደስታ ሌዳሞ   የሲዳማ ዞን ዋና አስተዳዳሪ
 አዲስ አበባ፡- በመላ ሀገሪቱ ትናንት የተከበረው 14ኛው የኢትዮጵያ ብሄር ብሄረሰቦች እና ህዝቦች ቀን ለሲዳማ ብሄር ልዩ ትርጉም እንዳለው የሲዳማ ዞን ዋና አስተዳዳሪ አስታወቁ።በሀገሪቱ እየተካሄደ ያለው ለውጥ በብሄሮች ብሄረሰቦችና ህዝቦች መካከል ሲታይ የነበረውን አላስፈላጊ ፉክክር በማስወገድ ዘላቂ አንድነትና ሰላምን እንደሚያጎለብት ገለጹ።
  ዋና አስተዳዳሪው አቶ ደስታ ሌዳሞ 14ኛውን የብሄር ብሄረሰቦች ቀን አስመልክቶ በተለይ ከአዲስ ዘመን ጋዜጣ ጋር
 ባደረጉት ቃለ ምልልስ እንደተናገሩት፤ባለፉት ዓመታት የተከበሩት የብሄርና ብሄረሰቦች ቀን በአላት አከባበር ሁለት 
ገጽታዎች ነበሯቸው። በአንድ በኩል ብሄር ብሄረሰቦች የባህል እና የማንነት ትውውቅ በማድረግ አንድነትንና
 መከባበርን የሚፈጥሩበት እንዲሁም የአንዳቸውን ውበት የራሳቸው አድርገው የሚወስዱበትና የጋራ ሀብታቸው አድርገው 
የሚያዩበት መሆኑን ገልጸዋል፤ በሌላ በኩል በአሉ የሚከበርበት ሁኔታ ሚዛን የሳተ የፉክክር ስሜት ይንጸባረቅበት 
እንደነበርም ጠቅሰው፣ይህ ፉክክር በበዓላቱ ወቅት በአመራሮች በሚደረጉ ንግግሮች ጭምር ሲንጸባረቅም እንደቆየም 
ተናግረዋል።  ‹‹ሚዛን የሳተ የፉክክር ስሜት ለዘላቂ ሰላምና አንድነት አደጋ ነው›› የሚሉት አቶ 
ደስታ፤ የብሄሮችና ብሄረሰቦች በዓል ሚዛናዊ ፉክክር፣ ሀገራዊ አንድነት፣ የህዝቦች መቀራረብና መተዋወቅን፣ እንዲሁም
 ዘላቂ አንድነትና ሰላምን በሚያጠናክር መልኩ እንዲከበር ማድረግ እንደሚገባ አስገንዝበዋል።  በሀገሪቱ 
እየተካሄደ ያለው ለውጥም ከፉክክር ይልቅ ለህዝቦች መቀራረብ እንዲሁም ለሀገራዊ አንድነትና ዘላቂ ሰላም መጎልበት 
ትልቅ ትኩረት እንደሚሰጥ አስታውቀው፣ በአዎንታዊ እንደሚታይም ተናግረዋል። የብሄር ብሄረሰቦች በዓል በሲምፖዚየም 
ደረጃ ጥናታዊ ጽሁፍ ቀርቦ ምክክር መደረጉን ጠቅሰው፣ በዘንድሮው በዓል አገር ግንባታና ብሄራዊ ማንነቶች ሚዛን 
ጠብቀው የታዩበትና ያለፉት ሂጸጾች የታረሙበት መሆኑንም አስታውቀዋል። ‹‹የዘንድሮው የብሄር ብሄረሰቦች ቀን ለሲዳማ ህዝብ
  ልዩ ትርጉም አለው›› ያሉት ዋና አስተዳዳሪው፤ በህዳር 29 የጸደቀው ህገ መንግስት ለሲዳማ ባጎናጸፈው መብት 
መሰረት የሲዳማ ህዝብ ራሱን በራሱ የሚያስተዳድርበት ህገ መንግሥታዊ መብቱን በተጠቀመበት ማግስት ላይ መከበሩ 
በዓሉን ልዩ ትርጉም እንዲኖረው ማስቻሉን አመልክተዋል። እንደ አቶ ደስታ ማብራሪያ፤ የብሄሮች ብሄረሰቦች
 እና ህዝቦች ትክክለኛ ጥያቄዎች በዴሞክራሲያዊና በህጋዊ መንገድ ሊመለስላቸው እንደሚችል የሲዳማ ህዝበ ውሳኔ 
አመላካች ነው። በመሆኑም የዘንድሮው ብሄር ብሄረሰቦች ቀን ለሁሉም የኢትዮጵያ ብሄሮችና ብሄረሰቦች ጭምር ልዩ ነው።
 የብሄር ብሄረሰቦች ቀን ከማክበር ባሻገር በህገ መንግስቱ የተቀመጡ ድንጋጌዎችን የፖለቲካ አመራሮች እና ምልዓተ 
ህዝቡ በአግባቡ ሊረዷቸው፣ ሊጠብቋቸው እንዲሁም ሥራ ላይ ሊያውሏቸው እንደሚገባም ዋና አስተዳዳሪው አስገንዝበዋል። አዲስ ዘመን ህዳር 30/2012 መላኩ ኤሮሴ